Afgetrede pastoor vas oor ‘terreur-komplot’Harry Johannes Knoesen tydens sy inhegtenisneming. Foto: Valke Die Valke het ŉ 60-jarige afgetrede pastoor wat ook in die weermag gedien het, by sy huis in Middelburg in Mpumalanga in hegtenis geneem in verband met ŉ beweerde terreur-komplot. Harry Johannes Knoesen, selfverklaarde leier van die National Christian Resistance Movement (NCRM), is Donderdag deur lede van die Valke se eenheid vir misdaad teen die staat in hegtenis geneem. Brig. Hangwani Mulaudzi, woordvoerder van die Valke, het gesê Knoesen se inhegtenisneming kom ná ŉ twee jaar lange uitgebreide intelligensie-gedrewe ondersoek na ŉ beweerde terreur-komplot wat glo deur die groep gekoördineer is om nasionale sleutelpunte, winkelsentrums en informele nedersettings te teiken. Knoesen word aangekla van terreurverwante aktiwiteite wat verband hou met die Wet op die Beskerming van die Grondwetlike Demokrasie teen Terrorisme en Verwante Aktiwiteite en die onwettige besit van ŉ vuurwapen en ammunisie. Hy het reeds in die hof verskyn en die saak is tot Maandag uitgestel wanneer hy om regshulp sal aansoek doen. Riana Heymans Volgens Mulaudzi is Knoesen se ander huis in die Oos-Kaap ook deursoek en is daar op plofstof, elektroniese toestelle, dokumente en ŉ ongelisensieerde vuurwapen en ammunisie beslag gelê vir verdere ondersoek. Daar is intussen ook ŉ lasbrief uitgereik vir die inhegtenisneming van Riana Heymans in verband met die saak. “Enige lid van die publiek wat vir haar huisvesting bied tree strydig op met die Wet op die Beskerming van die Grondwetlike Demokrasie teen Terrorisme en Verwante Aktiwiteite. Sy word gesoek vir ondervraging in verband met die aktiwiteite van die NCRM.” Enigiemand met inligting oor waar Heymans haar moontlik bevind, word versoek om die ondersoekbeampte, ao. Jaco Koekemoer, te bel by 082 778 9157 of lt.kol. Koos de Klerk by 071 481 2982.